text: Stanger bøder ud for ulovlig afbrænding
  19 marts 2015 kl. 20.43
  Syd- og Sønderjyllands Politi har skrevet rapport i to sager om ulovlig afbrænding. Det kan koste en bøde på ikke under 1000 kr.
  - Jeg har været vagthavende i mange år, men synes, at de sager kommer meget tidligere i år, siger vagtchef Jan Stokholm til TV SYD.
  Torsdag aften var Tønder Brandvæsen kaldt til en naturbrand på Løgumklostervej i Brenderup. Ilden havde bredt sig, og politiet har optaget rapport.
  - Det var endda efter mørkets frembud, hvor man ikke må brænde. Til gengæld er det også lettere at få øje på det, siger vagtchefen.
  Selv om vi har haft en meget våd periode har den seneste tids tørre vejr gjort naturen ekstra brandbar.
  - Der er jo tale om vissent materiale, som brænder lettere. Så man skal være ekstra forsigtig.
  Syd- og Sønderjyllands Politi var torsdag eftermiddag på Billundvej i Jegerup. Og i Haderslev var brandvæsenet kaldt til naturbrande i Arnum og Vojens.
  I Sydøstjyllands Politikreds har der været meldinger om brand i plantager i Fredericia og i Egtved.
  